Vejledning til ansøgning om støtte til udarbejdelse af kommunale handlingsplaner til forebyggelse af radikalisering og ekstremisme

§ 14.69.04.20

**Ansøgningsfristen er den 25. august 2017**

Indholdsfortegnelse

[1. Indledning 2](#_Toc487143423)

[1.1 Baggrund 3](#_Toc487143424)

[2. Puljens formål 3](#_Toc487143425)

[3. Puljens aktiviteter 3](#_Toc487143426)

[4. Puljens målgruppe 4](#_Toc487143427)

[5. Tidsplan 5](#_Toc487143428)

[6. Forventede resultater 5](#_Toc487143429)

[7. Kriterier for tildeling af støtte 5](#_Toc487143430)

[8. Krav til dokumentation 6](#_Toc487143431)

[9. Praktiske oplysninger 6](#_Toc487143432)

# 1. Indledning

Styrelsen for International Rekruttering og Integration udbyder en pulje, hvor kommuner har mulighed for at ansøge om støtte til udarbejdelse af kommunale handlingsplaner til forebyggelse af radikalisering og ekstremisme. Puljen kan også søges, hvis kommunen ønsker at få sparring på en allerede eksisterende handlingsplan eller viderudvikling af denne.

Dette sker som led i udmøntningen af Satspuljeaftalen for 2017, hvor det fremgår af den nationale handlingsplan ”Forebyggelse og bekæmpelse af ekstremisme og radikalisering” fra 2016, at der skal ske en styrket forebyggelsesindsats i politikredse og kommuner.

**Kommunerne tilbydes bl.a.:**

1. **Parathedsvurdering**, der på en tilgængelig måde giver kommunen et overblik over paratheden i forhold til arbejdet med forebyggelse af ekstremisme samt identificerer fokuspunkter for en handlingsplan.
2. På baggrund af parathedsvurderingen vil den enkelte kommune modtage **processtøtte til udarbejdelse af kommunale handlingsplaner.** Der vil være fokus på, at handlingsplanen er tænkt sammen med øvrige politikker, mål og indsatser og har fokus på tværfaglighed og en helhedsorienteret indsats, herunder samarbejdet med øvrige myndigheder.
3. De deltagende kommuner vil løbende få støtte til at sikre **implementering** og eksekvering af handlingsplanen. Den kommunale tovholder vil få adgang til et projektledelsesværktøj, og der vil blive udarbejdet et program for implementeringen.

Det kommunale arbejde med at forebygge ekstremisme og radikalisering afhænger af konkrete udfordringer og behov. Flere kommuner har på baggrund af konkrete indsatser arbejdet længe med området, og for andre kommuner er dette en ny problemstilling. Arbejdet med handlingsplaner vil tage udgangspunkt i de konkrete forudsætninger i den enkelte kommune. Aktiviteterne og omfanget af støtte til udarbejdelse af handlingsplaner vil derfor skaleres og tilpasses den enkelte kommunes ressourcer, ønsker og behov.

Puljen har været udbudt i foråret 2017, hvor syv kommuner har fået tilsagn om støtte til udarbejdelse af handlingsplan til forebyggelse af radikalisering og ekstremisme. Formålet med denne pulje er at få flere kommuner at deltage.

Deloitte er via et udbud blevet udvalgt til at forestå opgaven med at støtte kommunerne i udarbejdelse af kommunale handlingsplaner. Initiativet gennemføres med deltagelse ved Nationalt Center for Forebyggelse af Ekstremisme.

**Ansøgningsfristen er den 25. august 2017.** Ansøgningsskema findes på ministeriets hjemmeside [www.uim.dk](http://www.uim.dk/). Skemaerne skal udfyldes elektronisk og sendes til [pulje@siri.dk](mailto:pulje@siri.dk). Mærk ansøgningen ”Ansøgning – Kommunale handlingsplaner, § 14.69.04.20”

## 

## 1.1 Baggrund

Nationalt Center for Forebyggelse af Ekstremisme har i løbet af de senest år modtaget flere henvendelser fra kommuner om behov for retningslinjer og best practice-eksempler om sagshåndtering. Kommunerne har haft behov for vejledning om organisering og tilrettelæggelse af forebyggelsesindsatsen på tværs af relevante forvaltningsområde. Samtidig har det været vigtigt at synliggøre den afgørende betydning ved at at forebygge radikalisering, og deraf en ledelsesmæssig opbakning og forankring.

Baggrunden for dette er bl.a., at flere kommuner oplever en stigning i bekymringshenvendelser vedr. personer i risiko for radikalisering. Bekymringerne, som kan komme fra pårørende, borgere, fagpersoner m.v., kan variere i grad og art, hvilket ofte fordrer involvering af forskellige fagpersoner. Nogle af bekymringerne kan håndteres gennem direkte dialog med de berørte ved enten lærer, pædagoger eller frontmedarbejdere. Andre bekymringer kan være mere komplekse og derfor kræve involvering af psykiatri, politi, jobcentre mv. Vurdering og håndtering af bekymringen kræver således ofte et tæt samarbejde og faglighed på tværs af forvaltninger og sektorer.

En kommunal handlingsplan med strategier, mål, begrebsdefinitioner, arbejdsgange, indsatser mv. vil tjene det mål at være rammesættende og retningsgivende for en kommunal helhedsorienteret og tværfaglig indsats til forebyggelse af radikalisering og ekstremise.

# 

# 2. Puljens formål

Puljen har til formål at støtte kommuner i udarbejdelse af nye handlingsplaner eller videreudvikling af eksisterende handlingsplaner. Det vil sige, at kommuner, der *allerede* har en handlingsplan, også kan komme i betragtning til puljen. Det kan både være i forhold til sparring eller videreudvikling af en allerede eksisterende handlingsplan.

Puljen skal sikre en større grad af ejerskab og indsigt i kommunerne om nødvendigheden af at være opmærksom på risikoen for ekstremisme. Kommunerne skal samtidig i højere grad være bevidste om at sammentænke forebyggelse af ekstremisme med kommunens øvrige politikker på fx børne- og ungeområdet, exit-indsatser i forhold til kriminelle bander m.v. Dette har til formål at fremme en enkel og effektiv indsats over for personer, som er i risiko for at blive rekrutteret til ekstremistiske miljøer og ruste kommunerne til at kunne håndtere personer, der er særligt i risiko for radikalisering.

# 3. Puljens aktiviteter

Gennem deltagelse i puljen får den enkelte kommune mulighed for at få professionel støtte af Deloitte til udarbejdelse eller videreudvikling af eksisterende handlingsplan til forebyggelse af radikalisering og ekstremisme.

For at sikre en koordineret og kontinuerlig proces er det afgørende, at hver kommune udpeger en tovholder/projektleder, som gennemgående person for hele forløbet. Denne person skal bl.a.;

* have en samordnende og gennemgående rolle, herunder være kontaktperson til eksterne og interne aktører, stå for indkaldelser og de fysiske rammer
* være kontaktperson til Deloitte og National Center for Forebyggelse af Ekstremisme
* indgå i den opsamlende og konkrete udarbejdelse af handlingsplanen

Projektlederen/tovholderen får adgang til nødvendige projektlederredskaber til planlægning og udførelse.

Puljens hovedaktiviteter for kommunerne til tage udgangspunkt i kommunens ressourcer, behov og ønsker. Derfor vil omfanget af nedenstående variere fra kommune til kommune. Den konkrete processtøtte vil blive aftalt med enkelte kommune. Kommunerne tilbydes:

* Støtte til en parathedsvurdering, der på en tilgængelig måde giver kommunerne et overblik over paratheden i forhold til arbejdet med forebyggelse af radikalisering samt identificerer fokuspunkter for udvikling af en handlingsplan.
* Støtte til at udarbejdelse en handlingsplan med bl.a. fokus på den enkelte kommunes strategiske mål, organisering og samarbejde, konkrete indsatser, beredskab ved bekymringssager, evaluering m.v.
* Faglig og processuel støtte til at implementere og eksekvere handlingsplanerne i praksis. Den enkelte kommune vil modtage individuelt tilpasset konsulentbistand med fokus på at udarbejde det nødvendige materiale til udvikling af handlingsplanen, herunder milepælsplan, projektplaner m.v.
* Deltagelse i tværgående workshops med bl.a. fokus på videndeling og sparring med andre kommuner.
* Deltagelse i undervisningsforløb med bl.a. fokus på at ruste kommunens ledelse og medarbejdere til at arbejde med handlingsplanen i praksis. Dette vil bl.a. involvere scenarietræning med ledere. Målet med undervisningen er også at styrke kommunens tværfaglige og -sektorielle samarbejde.
* Digital monitoreringsplatform med løbende ledelsesinformation, der giver kommunen adgang til specifikke fakta om kommunen, hvor de kan følge med i egne resultater, målinger af risikofaktorer og aktiviteter. Informationen kan bl.a. anvendes til at styrke udmøntningen af indsatser i handlingsplanen kommunen

Det er vigtigt, at den enkelte kommune sikrer en ledelsesmæssig opbakning til udvikling og implementering af handlingsplanen.

# 

# 4. Puljens målgruppe

Målgruppen til puljen er kommuner, der ønsker at styrke indsatsen til forebyggelse af radikalisering og ekstremisme gennem udvikling af en ny eller videreudvikling af eksisterende handlingsplan.

Da puljen har et forebyggende sigte, er det ikke nødvendigt, at kommunerne, der søger puljen, har eksplicitte udfordringer med radikalisering og ekstremisme. Ansøgningen til puljen skal som minimum være underskrevet af en forvaltningschef og gerne flere i samarbejde og/eller en kommunaldirektør eller borgmester.

# 5. Tidsplan

Tidsplanen vil blive aftalt og udarbejdet med den enkelte kommune. Alle kommuner forventes imidlertid at deltage på et fælles opstartsmøde. På opstartsmødet forventes deltagelse fra en udpeget kommunal projektleder/tovholder og forvaltningschef.

# 

# 6. Forventede resultater

Som led i puljen forventes det, at:

* den enkelte deltagerkommune har en færdigudviklet handlingsplan til forebyggelse af radikalisering og ekstremisme
* der på ledelsesniveau i kommunen sker en forankring af handlingsplanen
* der i den deltagende kommune er bred ejerskab og kendskab til handlingsplanen
* der er et styrket tværsektorielt samarbejde til forebyggelse af radikalisering og ekstremisme i den enkelte kommune
* alle relevante fagpersoner i kommunen har kendskab til arbejdsgangen i forhold til bekymringssager
* fagpersoner i kommunen har forståelse for deres faglige kompetence til at forebygge radikalisering og ekstremisme

# 7. Kriterier for tildeling af støtte

I vurdering og udvælgelse af deltagerkommuner vil der tages udgangspunkt i en helhedsvurdering af den enkelte ansøgning.

Der vil blive lagt på følgende kriterier:

* At ejerskabet til udviklingen af handlingsplanen forankres på strategisk niveau, som minimum hos en forvaltningschef, gerne flere i samarbejde.
* At der en tovholder/projektleder, der er den gennemgående kontaktperson i projektet og ansvarlig for udarbejdelsen af handlingsplanen.
* At handlingsplanen organiseres og forankres således, at det gennemføres med et helhedsorienteret fokus og tværsektorielt inddragelse.
* At stille nødvendig og relevant data til rådighed for bl.a. parathedsvurdering og moniteringsværktøj.

I tildeling af støtte vil der endvidere blive lagt vægt på en sikring af geografisk spredning af deltagende kommuner.

Ved fordeling af støtte til handlingsplanerne vil der blive lagt vægt på ansøgers beskrivelse af:

* Kommunens nuværende, forebyggende strategier.
* Hvordan og hvorfor kommunen oplever et behov for at få styrket deres indsats til forebyggelse, og hvordan en handlingsplan kan bidrage til dette.
* Forventede udbytte ved deltagelse i puljen.
* Inddragelse af fagområder i kommunen og øvrige relevante sektorer i udviklingen af handlingsplanerne.

# 8. Krav til dokumentation

Puljen indgår i en samlet evaluering af flere initiativer i Satspuljeaftalen for 2017. En ekstern leverandør vil i den sammenhæng stå for at evaluere nærværende initiativ. Det forventes, at ansøgerne samarbejder med evaluator.

# 9. Praktiske oplysninger

**Ansøgningsfristen er den 25. august 2017.** Efter denne dato vil ansøgningen ikke blive behandlet. Ansøgerne kan forvente svar på ansøgningen snarest muligt og i tilpas tid efter udløb af ansøgningsfristen til, at planlægning af evt. deltagelse på opstartsmødet er muligt.

***Faglige spørgsmål*** om puljen kan stilles til Ayse Göksu på e-mail [aysg@siri.dk](mailto:aysg@siri.dk) eller Anders Bo Christensen på [abc@siri.dk](mailto:abc@siri.dk)

***Spørgsmål om administration*** af puljen behandles af Økonomi, Kontrol og Tilskud i Styrelsen for International Rekruttering og Integration. Spørgsmål kan sendes til e-mail [pulje@siri.dk](mailto:pulje@siri.dk). Ansøgningsskema findes på ministeriets hjemmeside [www.uim.dk](http://www.uim.dk/). Skemaerne skal udfyldes elektronisk og sendes til [pulje@siri.dk](mailto:pulje@siri.dk). Mærk ansøgningen ”Ansøgning – Kommunale handlingsplaner, § 14.69.04.20”.